送趙彥修
作者：李呂
朝代：宋

paragraphs: 六月紅塵如火烈，朝來一雨炎威歇。
漸看蘋末起凉颸，推上冰輪作清絕。
王孫叱馭欲何之，直向銓曹射佳闕。
天生良才必有用，豈應付與噲等埒。
幾載低頭丐祠祿，歲寒頗獲固窮節。
儻逢佳士重薦論，平視朝紳可頏頡。
顧我幽居苦羞縮，却掃柴門學藏拙。
每向水邊狎鷗鳥，未遑郊外習綿蕝。
君能脫略時從遊，嘗鼎一臠端可別。
臨行尚作半日留，滿泛青甆話離別。
秋風若遇南飛鴻，好寄一聲慰騷屑。